Włocławek

Włocławek (saksa keeles Leslau) on maakonnaõigustega linn Poola keskosas Kujawy-Pomorze vojevoodkonnas. Kuni 1999. aastani oli see Włocławeki vojevoodkonna keskus.

2011. aastal elas seal 116 345 inimest.

Arheoloogilised kaevamised on näidanud, et tänapäeva linna asukohas oli asustus juba rauaajal. Samuti on leitud tõendeid asustusest Rooma riigi ajast ja keskajast. Linna enda asutamise aega ei saa kindlalt öelda. Alates 16. sajandist on selle kohta vastukäivaid andmeid. Osa segadusest puudutab küsimust, milliselt Władysławi- või Vladislavi-nimeliselt valitsejalt on linn endale nime saanud. Linna ladinakeelne nimi oli Vladislaviensis. 

Linnaõigused sai Włocławek 1255. aastal. Włocławek oli katoliku kiriku  Włocławeki piiskopkonna keskus. Järgnevatel sajanditel piirati ja rüüstati linna korduvalt. 1793. aastal sai see Preisimaa osaks ja alates 1815. aastast oli see Venemaa Keisririigi võimu all.

Tänapäeval on linna tähtsamad tööstusharud keemia-, mööbli- ja toiduainetööstus.

Kategooria:Kujawy-Pomorze vojevoodkonna linnad
Kategooria:Kujawy-Pomorze vojevoodkonna maakonnad